b'\n_START_ARTICLE_\nNegativ tilbagekobling (elektronik)\n_START_SECTION_\nModkoblingsgrad\n_START_PARAGRAPH_\nFor at modkoble en forst\xc3\xa6rker tager man en vis br\xc3\xb8kdel \\beta af udgangssignalet, og sender det ind et sted l\xc3\xa6ngere tilbage i kredsl\xc3\xb8bet p\xc3\xa5 en s\xc3\xa5dan m\xc3\xa5de at det d\xc3\xa6mper udgangssignalet. Virkningen er at den oprindelige faktor A_0 hvormed forst\xc3\xa6rkeren "forst\xc3\xb8rrer" signalerne p\xc3\xa5 indgangen (kaldet egenforst\xc3\xa6rkningen eller r\xc3\xa5forst\xc3\xa6rkningen) s\xc3\xa6nkes til en ny v\xc3\xa6rdi, A^\\prime, hvor_NEWLINE_A^\\prime = \\frac{A_0}{1 + \\beta \\cdot A_0}_NEWLINE__NEWLINE_St\xc3\xb8rrelsen M = 1 + \\beta \\cdot A_0 omtales som modkoblingsgraden eller sl\xc3\xb8jfeforst\xc3\xa6rkningen. Udtrykt ved M i stedet for \\beta skrives ovenst\xc3\xa5ende formel som:_NEWLINE_A^\\prime = \\frac{A_0}{M}\n_START_SECTION_\nB\xc3\xa5ndbredde\n_START_PARAGRAPH_\nN\xc3\xa5r man ved hj\xc3\xa6lp af modkobling s\xc3\xa6nker en forst\xc3\xa6rkers forst\xc3\xa6rkningsgrad, opn\xc3\xa5r man altid en forbedring i b\xc3\xa5ndbredden. Hvis forst\xc3\xa6rkeren i sin ikke-modkoblede "skikkelse" har en nedre og \xc3\xb8vre gr\xc3\xa6nsefrekvens p\xc3\xa5 f_{min} hhv. f_{max}, bliver de tilsvarende v\xc3\xa6rdier for den modkoblede forst\xc3\xa6rker:_NEWLINE_f_{min}^\\prime = \\frac{f_{min}}{M} hhv. f_{max}^\\prime = f_{max} \\cdot M_NEWLINE__NEWLINE_Det ses at b\xc3\xa5ndbredden f_{max}-f_{min} bliver (godt og vel) M gange st\xc3\xb8rre.\n_START_SECTION_\nForvr\xc3\xa6ngning\n_START_PARAGRAPH_\nEn anden generel regel er, at man ved modkobling ogs\xc3\xa5 forbedrer forvr\xc3\xa6ngingen k for den ikke-modkoblede forst\xc3\xa6rker til en mindre v\xc3\xa6rdi k^\\prime, hvor_NEWLINE_k^\\prime = \\frac{k}{M}\n_START_SECTION_\nIndgangsimpedans\n_START_PARAGRAPH_\nI den modkoblede forst\xc3\xa6rker afh\xc3\xa6nger indgangsimpedansen af hvordan sp\xc3\xa6ndingen fra modkoblingssl\xc3\xb8jfen s\xc3\xa6ttes ind i indgangen.\n_START_SECTION_\nParallelindsat modkobling\n_START_PARAGRAPH_\nHvis modkoblingen er indsat parallelt, "m\xc3\xb8des" modkoblingssignalet med indgangssignalet i et knudepunkt: I denne situatuion f\xc3\xa5r den modkoblede forst\xc3\xa6rker en indgansimpedans Z_{ind}^\\prime der er M gange mindre end den ikke-modkoblede forst\xc3\xa6rkers indgangsimpedans Z_{ind}, dvs._NEWLINE_Z_{ind}^\\prime = \\frac{Z_{ind}}{M}\n_START_SECTION_\nSerieindsat modkobling\n_START_PARAGRAPH_\nMed en serieindsat modkobling "ender" indgangssignalet og signalet fra modkoblingssl\xc3\xb8jfen to forskellige steder, hvor sp\xc3\xa6ndingsforskellen mellem de to punkter afg\xc3\xb8r st\xc3\xb8rrelsen p\xc3\xa5 udgangssignalet. Med denne form for modkobling vokser indgangsimpedansen med en faktor M, alts\xc3\xa5_NEWLINE_Z_{ind}^\\prime = Z_{ind} \\cdot M\n_START_SECTION_\nUdgangsimpedans\n_START_PARAGRAPH_\nUdgangsimpedansen for den modkoblede forst\xc3\xa6rker afh\xc3\xa6nger af hvordan man udtager den sp\xc3\xa6nding der sendes tilbage via modkoblingssl\xc3\xb8jfen fra udgangen.\n_START_SECTION_\nSp\xc3\xa6ndingsudtaget modkobling\n_START_PARAGRAPH_\nVed sp\xc3\xa6ndingsudtaget modkobling repr\xc3\xa6senterer modkoblingssignalet en vis br\xc3\xb8kdel af den sp\xc3\xa6nding der findes p\xc3\xa5 udgangen (f.eks. udtaget gennem en sp\xc3\xa6ndingsdeler p\xc3\xa5 udgangen). I denne situation bliver udgangsimpedansen Z_{ud}^\\prime M gange mindre end udgangsimpedansen Z_{ud} for den ikke-modkoblede forst\xc3\xa6rker, dvs._NEWLINE_Z_{ud}^\\prime = \\frac{Z_{ud}}{M}\n_START_SECTION_\nStr\xc3\xb8mudtaget modkobling\n_START_PARAGRAPH_\nI en str\xc3\xb8mudtaget modkobling er den sp\xc3\xa6nding der sendes tilbage gennem modkoblingssl\xc3\xb8jfen proportional med den str\xc3\xb8m der g\xc3\xa5r i udgangen: I denne situation bliver udgangsimpedansen Z_{ud}^\\prime_NEWLINE_Z_{ud}^\\prime = Z_{ud} \\cdot M'